Komisijos Sprendimas
1988 m. vasario 24 d.
dėl informavimo apie darbuotojų saugą, higieną ir sveikatą gerinimo
(88/383/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį, ypač į jos 118 straipsnį,
kadangi Komisijai svarbu turėti reikiamos informacijos iki tol, kol valstybės narės priims darbuotojų saugą, higieną ir sveikatą reglamentuojančius įstatymus ir kitus teisės aktus; kadangi tam tikrais atvejais visoms valstybėms narėms turi būti pranešta apie kurios nors vienos valstybės narės rengiamus įstatymus ir kitus teisės aktus;
kadangi Tarybos direktyva 83/189/EEB [1] nustatė informacijos apie techninius standartus ir reglamentus, įskaitant susijusius su darbuotojų sauga, higiena ir sveikata, pateikimo tvarką;
kadangi gali tekti papildyti šią tvarką, numatytą šiuo sprendimu, gerinant informavimą apie kitus įstatymus ir teisės aktus;
kadangi būtina sudaryti ekspertų grupę, kurios narius skirtų valstybės narės ir kuriems būtų pavesta padėti Komisijai nagrinėti nacionalinių įstatymų ir kitų teisės aktų projektus,
PRIĖMĖ ŠĮ SPRENDIMĄ:
1 straipsnis
Valstybės narės nedelsdamos praneša Komisijai apie darbuotojų saugą, higieną ir sveikatą reglamentuojančius įstatymus ir kitus teisės aktus bei visus šios srities įstatymų ir kitų teisės aktų projektus, išskyrus Direktyvos 83/189/EEB 1 straipsnio 6 dalyje apibrėžtų techninių reglamentų projektus. Valstybės narės taip pat pateikia visas kitas su šia sritimi susijusias nuostatas.
2 straipsnis
1. Komisija valstybėms narėms išsiunčia visus pagal 1 straipsnį gautus įstatymų ir kitų teisės aktų projektus, kurie, jos nuomone, yra svarbūs pagal šį sprendimą.
2. Komisija ir kitos valstybės narės gali valstybėms narėms, kurių teisės aktų projektus jos gavo pagal šio straipsnio 1 dalį, pateikti pastabas; suinteresuota valstybė narė, kiek įmanoma, atsižvelgia į šias pastabas. Valstybės narės savo pastabas siunčia per Komisiją.
3 straipsnis
Komisijai padeda Komisijos atstovo pirmininkaujama ekspertų grupė. Grupę sudaro 24 nariai, kiekviena valstybė narė pasiūlo du ekspertus, kuriuos tvirtina Komisija. Pirmiau nurodyta tvarka kiekvienam nariui paskiriamas pakaitinis narys.
4 straipsnis
Komisija sistemingai informuoja Darbuotojų saugos, higienos ir sveikatos patariamąjį komitetą apie visus su šio sprendimo įgyvendinimu susijusius veiksmus, išskyrus tuos aspektus, kurie, valstybių narių nuomone, yra konfidencialūs, o kai to reikia - pagal Direktyvos 83/189/EEB 5 straipsnį įsteigtą nuolatinį komitetą.
5 straipsnis
Šis sprendimas skirtas valstybėms narėms.
Priimta Briuselyje, 1988 m. vasario 24 d.